作者:無名氏
標題:沁園春
內容:蠻柳眠風，妃棠醉日，春意方濃。怪凌晨乾鵲，歡聲嘖嘖，充閭瑞靄，佳氣蔥蔥。白鹿效靈，黃龜獻夢，還應君生第二龍。蘭房裡，想犀帷暈翠，錦褓裁紅。五峰。秀氣攸鍾。更頭玉磽磽天性聰。自謫仙芳歇，久塵賦頌，江西派冷，誰嗣宗風。骨脈尤香，雲仍載誕，袞袞公侯從此封。三朝滿，好平分犀玉，滿泛金鍾。